Vyhodnotenie medzirezortného pripomienkového konania
(Správa o bezpečnostnej situácií v SR za rok 2001)
Spôsob pripomienkového konania: bežný
Zoznam oslovených subjektov:    PODPREDSEDA VLÁDY SR PRE LEGISLATÍVU
                                                      PODPREDSEDNÍČKA VLÁDY SR PRE EURÓPSKU INTEGRÁCIU
                                                      PODPREDSEDA VLÁDY SR PRE ĽUDSKÉ A MENŠINOVÉ PRÁVA A REGIONÁLNY ROZVOJ
                                                      PODPREDSEDA VLÁDY SR PRE EKONOMIKU
                                                      MINISTERSTVO DOPRAVY, PÔŠT A TELEKOMUNIKÁCIÍ SR
                                                      MINISTERSTVO FINANCIÍ SR
                                                      MINISTERSTVO HOSPODÁRSTVA SR
                                                      MINISTERSTVO KULTÚRY SR
                                                      MINISTERSTVO OBRANY SR
                                                      MINISTERSTVO PÔDOHOSPODÁRSTVA SR
                                                      MINISTERSTVO PRÁCE, SOCIÁLNYCH VECÍ A RODINY SR
                                                      MINISTERSTVO PRE SPRÁVU A PRIVATIZÁCIU NÁRODNÉHO MAJETKU SR
                                                      MINISTERSTVO SPRAVODLIVOSTI SR
                                                      MINISTERSTVO ŠKOLSTVA SR
                                                      MINISTERSTVO VÝSTAVBY A REGIONÁLNEHO ROZVOJA SR
                                                      MINISTERSTVO ZAHRANIČNÝCH VECÍ SR
                                                      MINISTERSTVO ZDRAVOTNÍCTVA SR
                                                      MINISTERSTVO ŽIVOTNÉHO PROSTREDIA SR
                                                      GENERÁLNA PROKURATÚRA SR
                                                      ÚRAD VLÁDY SR

Počet oslovených subjektov: 20

Zaslali do stanoveného termínu: PODPREDSEDNÍČKA VLÁDY SR PRE EURÓPSKU INTEGRÁCIU,  PODPREDSEDA VLÁDY SR PRE ĽUDSKÉ A MENŠINOVÉ PRÁVA A REGIONÁLNY ROZVOJ, PODPREDSEDA VLÁDY SR PRE EKONOMIKU, MINISTERSTVO DOPRAVY, PÔŠT A TELEKOMUNIKÁCIÍ SR, MINISTERSTVO KULTÚRY SR, MINISTERSTVO PÔDOHOSPODÁRSTVA SR, MINISTERSTVO PRÁCE, SOCIÁLNYCH VECÍ A RODINY SR, MINISTERSTVO PRE SPRÁVU A PRIVATIZÁCIU NÁRODNÉHO MAJETKU SR,  MINISTERSTVO SPRAVODLIVOSTI SR, MINISTERSTVO VÝSTAVBY A REGIONÁLNEHO ROZVOJA SR, MINISTERSTVO ZAHRANIČNÝCH VECÍ SR, MINISTERSTVO ZDRAVOTNÍCTVA SR, MINISTERSTVO ŽIVOTNÉHO PROSTREDIA SR, GENERÁLNA PROKURATÚRA SR, ÚRAD VLÁDY SR, 

Zaslali po termíne: MINISTERSTVO OBRANY SR, MINISTERSTVO ŠKOLSTVA SR, MINISTERSTVO FINANCIÍ SR,

Vôbec nezaslali: PODPREDSEDA VLÁDY SR PRE LEGISLATÍVU, MINISTERSTVO HOSPODÁRSTVA SR,

Subjekty, ktoré nemali pripomienky: PODPREDSEDA VLÁDY SR PRE ĽUDSKÉ A MENŠINOVÉ PRÁVA A REGIONÁLNY ROZVOJ, PODPREDSEDA VLÁDY SR PRE EKONOMIKU, MINISTERSTVO FINANCIÍ SR, MINISTERSTVO KULTÚRY SR, MINISTERSTVO OBRANY SR, MINISTERSTVO PÔDOHOSPODÁRSTVA SR, MINISTERSTVO PRÁCE, SOCIÁLNYCH VECÍ A RODINY SR, MINISTERSTVO PRE SPRÁVU A PRIVATIZÁCIU NÁRODNÉHO MAJETKU SR, MINISTERSTVO ŠKOLSTVA SR, MINISTERSTVO VÝSTAVBY A REGIONÁLNEHO ROZVOJA SR, MINISTERSTVO ZAHRANIČNÝCH VECÍ SR, MINISTERSTVO ZDRAVOTNÍCTVA SR, MINISTERSTVO ŽIVOTNÉHO PROSTREDIA SR,  

Počet vznesených pripomienok: 17
Počet akceptovaných pripomienok: 12
Počet neakceptovaných, z toho zásadných pripomienok: 5/0  
Rozporové konanie: 0
Počet odstránených pripomienok: 5
Počet neodstránených pripomienok: 0

KANCELÁRIA PODPREDSEDU VLÁDY SR PRE LEGISLATÍVU
Stanovisko nebolo predložené v termíne.

KANCELÁRIA PODPREDSEDNÍČKY VLÁDY SR PRE EURÓPSKU INTEGRÁCIU
S/str. 7  Druhom odseku sa uvádza, že pretrvávajú problémy v uplatňovaní inštitútu špeciálneho agenta. Vzhľadom na   veľmi častú kritiku predstaviteľov Európskej únie pri riešení problémov korupcie na Slovensku, odporúčame venovať viac pozornosti tomuto problému aj v predmetnej správe. Bolo by vhodné hlbšie analyzovať tento jav a uviesť výsledky uplatňovania inštitútu špeciálneho agenta ako aj úspešnosť ďalších opatrení spolu s návrhmi na zefektívnenie súčasných nástrojov. Európska komisia pravidelne hodnotí Slovenskú republiku vo svojej hodnotiacej správe a riešenie problému korupcie je zaradené medzi prioritné politické kritéria, ktorých splnenie je nevyhnutné pre vstup SR do EÚ. Európska komisia vydá v tomto roku kľúčovú hodnotiacu správu, v ktorej sa jednoznačne vyjadrí, či Slovensko je pripravené na vstup do EÚ alebo nie. Splnenie politických kritérií sa preto javí ako absolútne nevyhnutné.
AKCEPTOVANÉ
     
S/str. 9     V časti drogová kriminalita sa uvádza popis situácie v tejto oblasti na Slovensku. Tiež sa tam uvádza, že“ podchytenie drogovej scény a trendov jej vývoja je limitované vyťaženosťou policajných zložiek pri eliminovaní najaktuálnejších prípadov. Vzhľadom na „vyrovnanie  sa úrovne“ s ostatnými krajinami Európy, nie je možné predpokladať zníženie drogovej trestnej činnosti v nasledujúcich rokoch skôr naopak“. Toto konštatovanie vyznieva príliš negatívne až rezignovane na súčasný stav. Problematika drog je tiež zachytená v rámci negociačnej kapitoly 24 – Spolupráca v oblasti spravodlivosti a vnútra, ktorú Slovenská republika odovzdala Európskej komisii. Ako konštatuje Európska komisia, dobré zámery a zákony sa nedostatočne aplikujú v praxi. Výsledky sú nedostatočné a súčasný stav je hrozivý. Myslíme si, že v tejto oblasti sa dá urobiť oveľa viac, hlavne v kontrolnej oblasti. Je všeobecne známym javom, že drogy sú veľmi rozšírené a podávané mládeži v tzv. zábavných centrách (discokluby a pod.). V tejto súvislosti odporúčame predkladateľovi doplniť predmetnú správu o počet a výsledky kontroly príslušníkov Policajného zboru priamo v týchto centrách, prípadne doplniť návrh ďalších opatrení na zníženie ponuky a dopytu po drogách.     
AKCEPTOVANÉ

KANCELÁRIA PODPREDSEDU VLÁDY SR PRE ĽUDSKÉ A MENŠINOVÉ PRÁVA A REGIONÁLNY ROZVOJ
Bez pripomienok.

KANCELÁRIA PODPREDSEDU VLÁDY SR PRE EKONOMIKU
Bez pripomienok.

MINISTERSTVO DOPRAVY, PÔŠT A TELEKOMUNIKÁCIÍ SR
S/        Názov materiálu nie je v súlade so strategickými materiálmi, schválenými Národnou radou Slovenskej republiky – Bezpečnostnou stratégiou Slovenskej republiky a Obrannou stratégiou Slovenskej republiky. V uvedených strategických materiáloch sa pojem bezpečnosť Slovenskej republiky chápe oveľa širšie, komplexnejšie, teda nielen v oblasti vnútornej bezpečnosti (ako sú ochrana života, majetku, práv  a slobôd ľudí a ich osobnej bezpečnosti a ochrana verejného poriadku). Bezpečnosť štátu tvorí bezpečnostné prostredie, životné a dôležité záujmy Slovenskej republiky, reakcia na bezpečnostné výzvy a bezpečnostné riziká a konkrétna bezpečnostná politika Slovenskej republiky, ktorá v sebe zahŕňa jednotlivé oblasti a nástroje realizácie (prevencia a posilňovanie globálnej, európskej a regionálnej bezpečnosti, prehlbovanie medzinárodnej spolupráce, podpora presadzovania zásad medzinárodného práva, zaručenie stability a rozvoja právneho štátu a sociálno-ekonomického rozvoja, ochrana životného prostredia, zaručenie ochrany štátu a integrácia do európskych politických a bezpečnostných štruktúr, posilňovanie vnútornej bezpečnosti a predchádzanie sociálnym rizikám a ohrozeniam a ich odstraňovanie).
Materiál hodnotí len úzku oblasť vnútornej bezpečnosti štátu a preto jeho názov nie je správny . Odporúčam preto zmeniť názov materiálu na: „Správa o situácii v oblasti vnútornej bezpečnosti Slovenskej republiky za rok 2001“. 
NEAKCEPTOVANÉ
Stanovisko MV SR: Názov materiálu, jeho štruktúra a rozsah boli stanovené Národnou radou Slovenskej republiky. Správa z hľadiska stanovenej štruktúry nemá za cieľ hodnotiť realizačnú fázu všetkých funkcii štátu. Štát na realizáciu jednotlivých vonkajších a vnútorných funkcii si zriaďuje orgány štátnej správy. Výkonným orgánom správy štátu vo veciach vnútorného poriadku a bezpečnosti je Policajný zbor (§ 1 ods.1 zákona  č. 171/1993 Z. z. o Policajnom zbore). Z uvedeného vyplýva, že z hľadiska zverených kompetencii nemôže komplexne hodnotiť bezpečnostnú situáciu v štáte. 

S/str. 11   Spracovateľ uvádza, že účinnosť ochrany štátnej hranice vzrástla o 31,8 % a dosiahla 83,3 %. Podľa číselných údajov tlak na „odchodovej hranici“ s Rakúskom a Českou republikou vzrástol o 6 757 migrantov. Podľa týchto údajov účinnosť klesla, lebo zvýšený počet „odchodových“ migrantov musel vstúpiť na naše územie. Spracovateľ sa nezaoberá počtom osôb, ktoré neboli zadržané orgánmi SR, ale orgánmi Rakúska a Českej republiky a boli vrátené na naše územie. Taktiež spracovateľ neuvádza, koľko osôb bolo opätovne zadržaných pri narušení štátnej hranice po umiestnení v záchytných a utečeneckých táboroch. Neobstojí konštatovanie o vybudovaní špeciálnych úkrytov v ložnom priestore nákladných vlakov, nakoľko Železničnej polícii nie je táto skutočnosť známa. V hodnotenom období Železničná polícia eviduje len prípady zadržania migrantov v železničnej stanici Devínska Nová Ves, ktorí sa pokúsili prekročiť štátnu hranicu vniknutím na ložnú plochu vagóna cez ochrannú plachtu a zadržanie migrantov v železničnej stanici Čierna nad Tisou na základe oznámenia Železničnej polícii po príchode nákladným vlakom z Ukrajiny.
NEAKCEPTOVANÉ
Stanovisko MV SR: Metodika počítania účinnosti ochrany štátnej hranice je založená na súčinnosti orgánov ochrany štátnej hranice Slovenskej republiky s orgánmi susediacich štátov. Z uvedeného vyplýva, že štatistické údaje uvedené sú správne a neskreslené. Taktiež je nutné zvýrazniť, že na rotáciu cudzincov v Slovenskej republike upozorňuje (pod spochybňovanými štatistickými údajmi) text správy takto: „Z tohto vyplynul desaťnásobný nárast žiadostí nelegálnych migrantov o štatút utečenca. Následne došlo aj k nárastu počtu dlhodobých a trvalých pobytov. Samostatným problémom je otázka režimu v záchytných a utečeneckých táboroch, ktoré cudzinci pravidelne opúšťajú a následne sú zadržaní na štátnej hranici s Českou a Rakúskou republikou.“. Policajné orgány ochrany štátnej hranice nerozlišujú štátnu hranicu podľa delenia na „odchodovú“ alebo „príchodovú“. Polícia vykonáva ochranu štátnej hranice štátu voči všetkým susedným štátom. Ďalšia časť pripomienky sa sama spochybňuje z dôvodu uvedených prípadov v Čiernej nad Tisou a Devínskej Novej Vsi. 

S/str. 21 V správe je uvedené, že smerovanie Policajného zboru spočíva najmä vo zvýšenej kontrole podriadených, stabilizácii organizačných zložiek a ich úzkou špecializáciou, čím sa dosiahne vysoká odbornosť a následne splnenie úlohy zvýšenia výslednosti pri eliminovaní trestnej činnosti a zisťovaní jej páchateľov. Takýto zámer je správny. Skvalitnenie práce a výslednosti sa však nedosiahne vytvorením „univerzálnosti“ ako spracovateľ ďalej uvádza, keď navrhuje prehodnotiť opodstatnenosť viacerých ozbrojených bezpečnostných zborov. Zastávam názor, že vytvorením špecializovaných zborov, ako aj napríklad Daňová polícia, Dopravná polícia a podobne, v podriadenosti rezortov, ktoré túto problematiku majú vo svojej kompetencii sa dosiahne vyššia odborná úroveň a efektívnosť ich práce.    	
NEAKCEPTOVANÉ
Stanovisko MV SR: V prioritách s dlhodobým časovým horizontom na str. 23 je uvedené: „prehodnotiť, v spolupráci s príslušnými orgánmi, opodstatnenosť viacerých ozbrojených zborov (Železničná polícia, mestské a obecné polície) s cieľom zefektívnenia ich činnosti pri pozitívnom ovplyvňovaní bezpečnostnej situácie na území republiky“. Táto formulácia nespochybňuje úzku špecializáciu bezpečnostných orgánov, ale v nadväznosti na ich ekonomickú náročnosť plnohodnotného fungovania, nehovoriac o požiadavkách vyplývajúcich z integračného procesu, je nutné sa touto problematikou zaoberať za účasti všetkých zainteresovaných rezortov.   

S/str.19 V oblasti finančného a materiálno–technického zabezpečovania sa uvádzajú len zdroje zo štátneho rozpočtu a nie celková výška zdrojov, ktoré boli v hodnotenom období k dispozícii (napríklad zdroje z fondov).    
NEAKCEPTOVANÉ
Stanovisko MV SR:  Správa nespochybňuje, že rezort Ministerstva vnútra Slovenskej republiky čerpal okrem vyčlenených finančných prostriedkov zo štátneho rozpočtu na rok 2001 aj „iné“ účelovo viazané finančné prostriedky na oblasť materiálno-technického zabezpečenia svojej činnosti. Poukazuje však na to, že tieto finančné prostriedky umožňovali zabezpečenie „len najnevyhnuteľnejšie potreby odborných pracovísk“.

MINISTERSTVO FINANCIÍ SR
Bez pripomienok.

MINISTERSTVO HOSPODÁRSTVA SR
Stanovisko nebolo predložené v termíne.

MINISTERSTVO KULTÚRY SR
Bez pripomienok.

MINISTERSTVO OBRANY SR
Bez pripomienok.

MINISTERSTVO PÔDOHOSPODÁRSTVA SR
Bez pripomienok.

MINISTERSTVO PRÁCE, SOCIÁLNYCH VECÍ A RODINY SR 
Bez pripomienok.

MINISTERSTVO PRE SPRÁVU A PRIVATIZÁCIU NÁRODNÉHO MAJETKU SR
Bez pripomienok.

MINISTERSTVO SPRAVODLIVOSTI SR
S/str. 16  V piatom odseku sa uvádza text „ Riadiaci pracovníci s vedomím porušovania interných predpisov to robili v záujme zabezpečenia bežných činností základných útvarov Policajného zboru.“ Upozorňuje na skutočnosť, že takýto nadriadení mohli konať nielen v rozpore s internými predpismi, ale aj v rozpore s § 10 ods. 1 písm. b) zákona o Policajnom zbore.
AKCEPTOVANÉ

S/str. 17  Prvá veta uvádza: „Ako bežné riešenie nedostatku finančných prostriedkov bolo využívané čerpanie finančných prostriedkov vybraných za pokuty na nákup pohonných hmôt a servisné zabezpečenie prevádzky motorových vozidiel.“ V súvislosti poukazuje na § 13 ods. 3 zákona č. 372/1990 Zb. o priestupkoch a zákon NR SR č. 303/1995 Z. z.  o rozpočtových pravidlách v znení neskorších predpisov. O to viac je obsah citovanej vety zarážajúcejší, že rovnakú zmienku o použití finančných prostriedkov získaných z pokút na nákup pohonných hmôt pre služobné vozidlá obsahoval aj návrh správy o bezpečnostnej situácii v Slovenskej republike  za rok 2000 (materiál, február 2001) na str. 16 v bode 5.3 návrhu správy. V rámci pripomienkového konania som na nezákonnosť takéhoto postupu upozornil predkladateľa, pripomienku akceptoval a z materiálu na rokovanie vlády SR ju vypustil, ale ako z obsahu návrhu terajšej správy vyplýva, opatrenie na zamedzenie činnosti neoprávneného nakladania s peňažnými prostriedkami, ktoré sú výnosom z pokút neurobili.
AKCEPTOVANÉ

MINISTERSTVO ŠKOLSTVA SR 
Bez pripomienok.

MINISTERSTVO VÝSTAVBY A REGIONÁLNEHO ROZVOJA SR 
Bez pripomienok.

MINISTERSTVO ZAHRANIČNÝCH VECÍ SR
Bez pripomienok.

MINISTERSTVO ZDRAVOTNÍCTVA SR
Bez pripomienok.

MINISTERSTVO ŽIVOTNÉHO PROSTREDIA SR
Bez pripomienok.

GENERÁLNA PROKURATÚRA SR
S/str. 5      Okres Snina je uvedený nesprávne v Košickom kraji, je v Prešovskom kraji.
AKCEPTOVANÉ

S/str. 7  V treťom odseku je uvedený prípad vývozu odcudzeného motorového vozidla za odmenu poskytnutú neznámou osobou nie najvhodnejším spôsobom dokumentuje potrebu zavedenia trestnosti nedbanlivostného zavinenia vo vzťahu k § 252 Trestného zákona, pretože svedčí o možnej existencii nepriameho úmyslu páchateľa.
AKCEPTOVANÉ

S/str. 7     V druhom odseku sa uvádzajú tvrdenia o doposiaľ pretrvávajúcich problémoch v uplatňovaní inštitútu špeciálneho agenta (pre oblasť korupcie), ktoré by si vyžadovali konkretizovanie, v čom spočívajú, resp. v čom spočíva nemožnosť ich riešenia.
AKCEPTOVANÉ

S/str. 8     V treťom odseku sa text v dôsledku zrejmej zámeny pojmu „nezaplatenie dane“ s pojmom „skrátenia dane“ a naopak javí ako nezrozumiteľný. Odstrániť rozpory.
AKCEPTOVANÉ

S/str. 22  Odporúča v Správe, vzhľadom na novelu trestného poriadku, ktorá je v súčasnosti predložená do legislatívneho procesu, doplniť prvú oblasť časti 7. o opatrenia nevyhnutné na zabezpečenie úloh, ktoré pre Policajný zbor bezprostredne vyplývajú z uvedenej novelizácie. Ide o priority smerovania Policajného zboru v krátkodobom časovom horizonte, t. j. už v roku 2002 a nasledujúce, a to najmä z hľadiska prehodnotenia činnosti a pripravenosti jednotlivých zložiek polície (najmä poriadkovej a kriminálnej polície) v nadväznosti na nevyhnutné zmeny v trestnom konaní, ktoré vedú k odstráneniu   predprípravného konania a k zjednodušeniu a zrýchleniu trestného konania. Na takto precizované bezprostredné priority môžu naväzovať priority v dlhodobom časovom horizonte do roku 2010, medzi ktoré bude patriť i podieľanie sa na kodifikačných právach trestného práva procesného, s ktorou sa v správe počíta.
AKCEPTOVANÉ

ÚRAD VLÁDY SR
S/str. 12   V správe sa neuvádzajú výsledky z kontrol vykonaných Sekciou kontroly a inšpekčnej služby MV SR v hodnotenom období z hľadiska ich pozitívnych stránok, nedostatkov, ako i ich základných príčin, ale aj fungovania vnútorného systému kontroly v rezorte vnútra. Zároveň uvedenú analýzu požadujeme doplniť i z dôvodu páchania trestnej činnosti príslušníkmi Policajného zboru, ktoré boli v hodnotenom období vykonané celkom v 208 prípadoch.
NEAKCEPTOVANÉ
Stanovisko MV SR: Štruktúra a rozsah správy o bezpečnostnej situácií v Slovenskej republike za hodnotené obdobie je stanovená Národnou radou Slovenskej republiky. V časti 3. Páchatelia a obete trestnej činnosti (str. 12 a 13), sa správa zaoberá charakteristickými znakmi jednotlivých záujmových skupín obyvateľstva. U páchateľov z radov Policajného zboru sú zvýraznené najčastejšie páchané druhy trestnej činnosti a samotná skladba páchateľov (podľa jednotlivých služieb Policajného zboru). Činnosť sekcie kontroly a inšpekčnej služby Ministerstva vnútra Slovenskej republiky, ale aj ostatných riadiacich pracovníkov je vyjadrená v odstíhaní 206 príslušníkov Policajného zboru za 208 trestných činov. Závery vykonaných kontrol sekciou kontroly a inšpekčnej služby Ministerstva vnútra Slovenskej republiky sú vyjadrené pozitívami, negatívami, príčinami vzniknutého stavu, ktoré sú rozobraté s nadriadenými na jednotlivých kontrolovaných útvaroch Policajného zboru a zobecnené v rámci interných predpisov rezortu a v hodnotiacich dokumentov rezortu. Z dôvodu stanoveného rozsahu správy nie je možné túto pripomienku akceptovať.

S/str. 22   Doplniť v  časti  7.  správy - Priority zamerania činnosti Ministerstva vnútra SR a Policajného zboru v roku 2002 s výhľadom do roku 2010 – ďalšiu prioritu, a to: „Zvýšiť účinnosť inšpekčnej a kontrolnej činnosti v Policajnom zbore, za účelom eliminovania páchania trestných činov zo strany príslušníkov Policajného zboru“. 
AKCEPTOVANÉ

S/str. 22  Taktiež odporúčame navrhované priority v časti 7. správy ... rozčleniť podľa časového postupu ich zabezpečenia na rok 2002 a následné obdobie v súlade s Čl. 8 ods. 1 Smernice na prípravu a predkladanie materiálov na rokovanie vlády SR.
AKCEPTOVANÉ

PS,U, S, P(8)/ zapracovať pripomienky technickej a jazykovej úpravy.
AKCEPTOVANÉ

Poznámka:
PS – Predkladacia správa k materiálu „Správa o bezpečnostnej situácií v SR za rok 2001”. 
U – Uznesenie k materiálu „Správa o bezpečnostnej situácií v SR za rok 2001”.
S – „Správa o bezpečnostnej situácií v  SR za rok 2001“. 
P(1-10) – Príloha k materiálu „Správa o bezpečnostnej situácií v SR za rok 2001”.